>>> NOVO 17.31 - Vesela povorka stiže na Ribnjak, policija je procijenila da se na paradi nalazi oko 10.000 ljudi. Zanimljivo, kad bi se usporedile policijske procjene sudionika Povorke ponosa i prosvjeda protiv Istanbulske konvencije, ispada da je na današnjoj manifestaciji pod sloganom 'Da nam živi, živi rod' bilo dvostruko više ljudi nego 24. ožujka... Naime, tada je policija procijenila da se na Trgu bana Josipa Jelačića okupilo 5.000 prosvjednika protiv ratifikacije Istanbulske konvencije.

--------------------------

16:09 Krenula je povorka prema Ribnjaku, a prema slobodnoj procjeni u njoj je oko tisuću do dvije tisuće ljudi.

Osim već spomenutog predsjednika SDP-a Bernardića, u povorci je i saborski zastupnik te stranke Bojan Glavašević, ali i predsjednik HNS-a Ivan Vrdoljak. U povorci su viđeni i kandidatkinja za predsjednicu zagrebačkog SDP-a Aleksandra Kolarić, zastupnik stranke GLAS Goran Beus Richembergh, predsjednica GLAS-a Anka Mrak Taritaš, predsjednik Građanskog odbora za ljudska prava Zoran Pusić, saborska zastupnica GLAS-a Vesna Pusić, saborski zastupnik Tomislav Saucha, kao i druge osobe iz javnoga društvenom života.

Napominjući da su već ranije bili na zagrebačkim, riječkim i osječkim Gay Prideovima, Vrdoljak je rekao kako žele otvorenu, tolerantnu, modernu i europsku Hrvatsku. Smatra kako svi koji su danas okupljeni - bili oni gay ili straight, Srbi ili Hrvati, bogati ili siromašni, visoki ili niski, smatraju se jednakima. "Meni je to divan osjećaj. Svi tome trebamo težiti", poručio je.

Na pitanje novinara o zamjerkama aktualnoj vlasti kako se ne radi dovoljno za jednakost LGBT osoba, Vrdoljak je rekao da su zadržana prava koje je HNS "uspio izgurati" i u prošloj vladi, a u ovoj vladi su uspjeli na "pristojan i neideološki način" usvojiti Istanbulsku konvenciju te poslati poruku da "ekstremi više nemaju pravo upravljati Hrvatskom".

Aleksandra Kolarić novinarima je kratko rekla da je Gay Pride izvrsna stvar za osvijestiti društvo kako ljudi iz te zajednice nisu još uvijek u cijelosti izjednačeni u pravima s ostalim građanima. "Zato smo tu da damo podršku", rekla je.

Sudionici su nosili transparente s porukama, među kojima - 'Zajedno u kvirstvu', 'Mizoginija ubija', 'Ljubav ne pita što ti je ispod haljine/hlača', 'Psi laju, prajdovi prolaze', 'Bolje gej slikovnice nego ustaška šahovnica', 'Privatno je političko'.

- Ovogodišnja Povorka ponosa ponovno se održava u jeku napada na žene, na transrodne osobe, na obitelj i djecu, na manjine, napada na sve aspekte rodne i drugih različitosti i raznolikosti. Političari, ministri i matičari, samozvani stručnjaci i stručnjakinje, klerikalci i klerikalke, skupljači potpisa, biskupi, svećenici, popovi i vračevi i ove godine ismijavaju i trivijaliziraju naše identitete i tijela. Prvo su nam ušli u domove, onda su nam ušli u krevete, a sada nam vire u gaće. Van iz naših gaća!, naveli su organizatori u proglasu 17. Povorke ponosa LGBTIQ osoba i obitelji Zagreb Pride 2018.

Kažu i da "lezbijke, gejevi, biseksualne, trans, interspolne i kvir osobe", znaju da su svi oni "mnogo više od spola koji im je pripisan pri rođenju".

- Znamo da svatko od nas ima svoj rod i rodni identitet te pravo na izražavanje sebe. I zato ove subote od 15 sati zauzimamo centar grada - za svaku nevidljivu Maru u Hrvatskoj, za svako diskriminirano dijete u školama, za sve manjine u našem parlamentu, za sve različite i raznolike, predivne obitelji, za svakog ili svaku hrabru osobu kojoj je dosta da joj svi vire u gaće, stoji, uz ostalo, u proglasu pročitanom sudionicima povorke.

Kažu da žele omogućavanje slobodnog donošenja odluke o rađanju, da se 'prestane s referendumima usmjerenim zatiranju ljudskih prava i prava žena' i da se kroz novi Obiteljski zakon 'prizna pravo na građanski brak svim parovima, bez obzira na njihov spol i rod'.

Traže i da se da se, kako navode, 'svim transrodnim osobama u Hrvatskoj omogući bezuvjetno zakonsko priznanje roda'.

Okupljanje je počelo u 15 sati na Trgu Franklina Roosevelta (ispred Mimare) te će proći središnjim zagrebačkim ulicama i trgovima – Trgom Republike Hrvatske, Frankopanskom ulicom, Ilicom, Trgom bana Jelačića, Ulicom Nikole Jurišića, Draškovićevom ulicom, Šoštarićevom ulicom do Ribnjaka, gdje će povorka završiti javnim skupom i koncertom grupa "U pol 9 kod Sabe" i "Le Zbor".

Za vrijeme kretanja povorke za sav promet su zatvorene navedene ulice i trgovi, a na prilaznim pravcima je otežan. Tramvajski promet na trasi kretanja je obustavljen i preusmjeren, te se odvija prema organizaciji ZET-a.

----------------------

15:55 Nakon okupljanja pred Mimarom, više stotina sudionika 17. povorke ponosa u 16 sati planira krenuti prema Ribnjaku gdje će današnji javni skup završiti.

Prema nekim procjenama, u povorci u je nešto prije 16 sati bilo između 500 i 600 ljudi, a među njima se našao i predsjednik SDP-a Davor Bernardić.

FOTOGALERIJA: Zagreb Pride 2018.

----------------------

14:48 Sudionici povorke počeli su se okupljati pred Mimarom, trenutno ih je stotinjak, a vidljiva je velika prisutnost policije na više lokacija u gradu.

Među transparentima koje su istaknuli sudionici ističe se onaj s natpisom 'Ljubav je u zraku, homofobija u mraku'.

----------------------

Pod sloganom "Da nam živi, živi rod" u subotu se održava 17. Povorka ponosa LGBTIQ osoba i obitelji Zagreb Pride 2018.

Počinje okupljanjem u 15 sati na Trgu Franklina Roosevelta (ispred Mimare) te će proći središnjim zagrebačkim ulicama i trgovima – Trgom Republike, Frankopanskom ulicom, Ilicom, Trgom bana Josipa Jelačića, Ulicom Nikole Jurišića, Draškovićevom ulicom, Šoštarićevom ulicom do Ribnjaka – gdje će povorka završiti javnim skupom i koncertom grupa "U pol 9 kod Sabe" i "Le Zbor".

Zagrebačka policija je objavila da će se za vrijeme kretanja velike kolone pješaka za sav promet zatvoriti navedene ulice i trgovi od 15.45 do 17.30 sati.

- Promet će na navedenom potezu biti u potpunosti zatvoren, a na prilaznim pravcima otežan. Tramvajski promet na trasi kretanja se obustavlja i preusmjerava, a odvijat će se prema organizaciji ZET-a. Vozačima se preporučuje da u vrijeme zatvaranja prometa izbjegavaju prolazak kroz uži centar grada u tranzitu, navode u policiji.